Man skuldig bevind oor gesteelde Pierneef-skilderyDie Pierneef-skildery (Foto: Tshenolo Nkoane/Twitter) Ricardo Mettler (43) is Donderdag in die Bloemfonteinse hooggeregshof skuldig bevind op aanklag van diefstal, geldwassery en bedrog. Dit volg ná ŉ waardevolle Pierneef-skildery in 2018 uit die provinsiale regering se OR Tambo-gebou in die Vrystaat verdwyn het. Kol. Katlego Mogale, woordvoerder van die direktoraat vir prioriteitsmisdaadondersoeke (die Valke), het gesê Mettler was ŉ bestuurder en lyfwag van die voormalige Vrystaatse premier Ace Magashule. Hy het op 4 Maart 2020 vir die eerste keer in die Bloemfonteinse landdroshof verskyn waarna die saak na die hooggeregshof oorgeplaas is. “Die ondersoek het bepaal Mettler het die Pierneef-skildery gesteel en aan ŉ sakeman oorhandig. Die skildery is daarna deur Strauss and Co geëvalueer en alarm is gemaak toe dit uitgeken is as die gesteelde kunswerk, ter waarde van ongeveer R8 miljoen.” Mettler is op vier aanklagte skuldig bevind. Hy is onskuldig bevind op aanklag van oortreding van die Wet op Nasionale Erfenishulpbronne. Die saak is tot 15 Desember uitgestel vonnisoplegging en ŉ verslag van ŉ maatskaplike werker oor Mettler se kind.